Къэралпсо зэпеуэм къыщыхэжаныкIахэр ягъэлъапIэ
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм щагъэлъэпIащ зи узыншагъэм сэкъат иIэ-хэм я «Абилимпикс» зэпеуэм, Москва щекIуэкIам, хэтахэр. Зыхуеджэ IэщIагъэмкIэ иджыкIэ зрагъэгъуэ-та Iэзагъыр щагъэлъэгъуа зэпеуэу УФ-м и щIыналъэ 75-м я лIыкIуэхэр зыхэтам Къэбэрдей-Балъкъэрым икIа гупым 3-нэ увыпIэр къыщахьащ.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм курыт щIэныгъэрэ IэщIагъэрэ егъэгъуэтынымкIэ и къудамэм и унафэщI Аджырэ Светланэ и нэIэ щIэту утыку ихьа гупым Iуэхур къазэрехъулIа щIыкIэхэмкIэ къызэхуэсахэм ядэгуэшащ. Аджырэр къыщыпсалъэм, къыхигъэщащ илъэсищ хъуауэ ди къэралым щекIуэкI мы зэпеуэм КъБР-м и лIыкIуэхэр мы гъэм япэу зэрыхыхьар, абыхэм къахьа увыпIэхэ-ми зэрыригушхуэр.
— «Абилимпикс» зэпеуэм и къалэн нэхъыщхьэу щытыр лэжьакIуэ IэщIагъэхэм я пщIэр къэIэтынырщ икIи а Iуэхугъуэр щIыхь пылъу гъэзэщIа зэрыхъум и щыхьэтщ ди ныбжьыщIэхэм я ехъулIэныгъэр, — щыжиIащ гуфIэгъуэ зэIущIэм министр Емуз Нинэ. Министрыр гуапэу ехъуэхъуащ зэхьэзэхуэхэм хэта щIалэхэмрэ пщащэ цIыкIухэмрэ, ахэр щагъэхьэзыра колледжхэм я унафэщIхэм, абы зи гуащIэ хэзылъхьа егъэджакIуэхэм Министерствэм къыбгъэдэкIыу яхуэупсащ щIыхь тхылъхьэмрэ ахъ-шэ саугъэтхэмкIэ. Абыхэм ящыщщ 3-нэ увыпIэр зыхуагъэфэща, «УхуакIуэ» колледжым и студент Къардэн Амир, IэщIагъэ зэмылIэужьыгъуэхэмкIэ нэхъыфIхэм хабжа Байрэмыкъуэ Алинэ, Сарбашев Ильяс, БищIо Руслан, Хъубий Зухра, Сидорцов Дмитрий, Багъэтыр Астемыр, Берсанов Магомед сымэ.
Апхуэдэу, текIуэныгъэ къэзыхьахэр игъэлъэпIащ, ныбжьыщIэхэм саугъэтхэмкIэ яхуэупсащ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд.
ЩОДЖЭН Iэминат.
